बाजार के हालिया उतारचढ़ाव की वजह विकसित बाजारों में बॉन्ड के बढ़ते प्रतिफल को माना जा रहा है, जो निवेशकों को अपने संपत्ति आवंटन को फिर से संतुलित करने के लिए प्रोत्साहित कर रहा है। विशेषज्ञों ने कहा कि उच्च प्रतिफल से शेयर में निवेश जोखिम भरा व कम आकर्षक नजर आ रहा है और उच्च उधारी लागत के चलते आय में कमी देखने को मिल सकती है। 10 वर्षीय अमेरिकी ट्रेजरी नोट का प्रतिफल सोमवार को 2.9 फीसदी के आसपास रहा, जो पिछली बार जनवरी 2014 में देखा गया था। सोमवार को विदेशी संस्थागत निवेशकों ने 12.6 अरब रुपये के शेयर बेचे, वहीं देसी निवेशकों ने 11.6 अरब रुपये की खरीदारी की।